**อย. แจ้งเตือนภัย! กลุ่ม Telegram อวดอ้าง CDS รักษาสารพัดโรค เสี่ยงอันตรายถึงชีวิต**

อย. เตือนประชาชนอย่าหลงเชื่อกลุ่มแอปพลิเคชัน Telegram ที่มีการเผยแพร่ข้อมูลอวดอ้างสรรพคุณของผลิตภัณฑ์ที่เรียกว่า คลอรีน ไดออกไซด์ โซลูชั่น (CDS) เกินจริง โดยอ้างว่าสามารถรักษาได้สารพัดโรค ซึ่งอาจเป็นอันตรายต่อสุขภาพถึงชีวิต

**เภสัชกรมรกต จรูญวรรธนะ ผู้ทรงคุณวุฒิด้านความปลอดภัยและประสิทธิผลของผลิตภัณฑ์และการใช้ผลิตภัณฑ์ด้านสาธารณสุข** สำนักงานคณะกรรมการอาหารและยา (อย.) เปิดเผยว่า มีผู้ร้องเรียนผ่านระบบบริหารจัดการเรื่องราวร้องทุกข์ กระทรวงสาธารณสุข ให้ตรวจสอบกลุ่ม Telegram ที่มีชื่อว่า CDS\_Thailand (ลิงก์: https://t.me/s/CDS\_Thailand) ซึ่งมีสมาชิกจำนวนหลายพันคน จากการตรวจสอบลิงก์ตามที่ร้องเรียน พบว่าเป็นช่องทางเฉพาะของผู้ที่สนใจเข้าร่วม และมีการให้ความรู้เกี่ยวกับผลิตภัณฑ์คลอรีน ไดออกไซด์ โซลูชั่น (Chlorine Dioxide Solution : CDS) อันเป็นเท็จ ซึ่ง อย. และโรงพยาบาลราชวิถี กรมการแพทย์ กระทรวงสาธารณสุข ได้เคยทำข่าวประชาสัมพันธ์แจ้งเตือนภัยประชาชนทราบแล้ว ทั้งนี้มีข้อความที่อ้างถึงประสบการณ์ของผู้ใช้โดยระบุว่า CDS สามารถรักษาอาการต่าง ๆ ได้อย่างน่าเหลือเชื่อ เช่น โรคมะเร็ง โรคเอดส์ โรคออทิสติก โรคอัลไซเมอร์และพาร์กินสัน หรือใช้หยอดตา ช่วยทำให้ฝ้าขาวในตาหาย ทำให้มองเห็นชัดขึ้น พร้อมทั้งมีการแสดงความคิดเห็นและรีวิวจากผู้ที่อ้างว่าใช้แล้วได้ผลจริง ทำให้มีผู้หลงเชื่อเป็นจำนวนมาก ซึ่งล้วนแต่ไม่เป็นความจริง

อย . จึงขอเน้นย้ำให้ประชาชนระมัดระวังและอย่าหลงเชื่อข้อมูลที่ถูกเผยแพร่ในกลุ่ม Telegram ดังกล่าว หรือช่องทางอื่น ๆ ที่มีการอวดอ้างสรรพคุณของ CDS เกินจริง การโฆษณาเกินจริงไม่เพียงแต่ผิดกฎหมาย ยังเป็นการเอาเปรียบผู้บริโภคและอาจเป็นอันตรายต่อผู้บริโภคได้ หากมีอาการป่วย ควรปรึกษาแพทย์หรือเภสัชกรเพื่อรับการรักษาที่ถูกต้องและปลอดภัย อย่าหลงเชื่อซื้อยาหรือผลิตภัณฑ์สุขภาพที่ไม่ผ่านการรับรองจาก อย. มาใช้รักษาโรคด้วยตนเอง เพราะอาจทำให้เสียโอกาสในการรักษาที่ถูกต้อง และเพื่อคุ้มครองผู้บริโภคให้ได้รับความปลอดภัย หากพบผลิตภัณฑ์ที่น่าสงสัย สามารถสอบถาม หรือแจ้งร้องเรียนได้ที่สายด่วน อย. 1556 หรือผ่าน Line@FDAThai, Facebook : FDAThai หรือ E-mail : 1556@fda.moph.go.th ตู้ ปณ. 1556 ปณฝ. กระทรวงสาธารณสุข จ.นนทบุรี 11004 หรือสำนักงานสาธารณสุขจังหวัดทั่วประเทศ

**วันที่เผยแพร่ข่าว 13 เมษายน 2568 ข่าวแจก 138 / ปีงบประมาณ พ.ศ. 2568**